### Beslutningstema

Udpegning af 2 medlemmer og 2 stedfortrædere til bestyrelsen for undervisningsinstitutioner med specialundervisning for voksne.

### Historik

Sagen var på Kommunalbestyrelsens dagsorden til mødet i januar 2022. På oversigtsbilaget med hverv manglede udpegning til voksen specialundervisning. Derfor behandles sagen nu i et særskilt dagsordenspunkt.

### Sagsfremstilling

Det følger af specialundervisningsloven § 6, at Kommunalbestyrelsen skal nedsætte en bestyrelse for institutioner, der varetager specialundervisning for voksne.

Bestyrelsen skal (efter indstilling fra lederen og indenfor den økonomiske ramme, der er fastsat af Kommunalbestyrelsen) fastlægge institutionens budget, afgive udtalelse til Kommunalbestyrelsen om ansættelser/afskedigelser ved institutionen ligesom bestyrelsen kan varetage andre opgaver efter kommunalbestyrelsens nærmere bestemmelse.

Bestyrelsen består af 2 medlemmer udpeget af Kommunalbestyrelsen, 2 medlemmer udpeget af handicaporganisationerne, 2 medlemmer valgt af/blandt institutionens lærere/øvrige medarbejdere samt 1 medlem valgt af/blandt institutionens deltagere. Der udpeges stedfortrædere for alle medlemmer. Kommunalbestyrelsen kan beslutte at udvide bestyrelsen lokalt ved behov. Bestyrelsen fastsætter selv sin forretningsorden og vælger selv sin formand.

Voksen specialundervisning og understøttelse af bestyrelsen varetages af Tønder Ungdomsskole.

### Lovgrundlag

Specialundervisningslovens §§ 6 a, 6 c og 6 d.

Styrelsesvedtægt for Tønder Ungdomsskole kap. IV.

### Politik & Udvikling indstiller,

at der udpeges 2 medlemmer og 2 stedfortrædere til bestyrelsen for undervisningsinstitutioner med specialundervisning for voksne.

### Beslutning

Indstillingen godkendt.

Jim Svendsen og Bjarne Andersen udpeges som medlemmer.

Jens Schultz udpeges som stedfortræder for Jim Svendsen, og Johannes Carlsen udpeges som stedfortræder for Bjarne Andersen.